KIRJALLINEN KYSYMYS E-2423/02

esittäjä(t): Olivier Dupuis (NI) komissiolle

(20. elokuuta 2002)

Aihe: Kunnianarvoisen Thich Tri Lucin (Pham Van Tuong) katoaminen

Thich Tri Luc, jonka maallinen nimi on Phan Van Tuong, syntyi vuonna 1954, ja hän on uskonnollista vapautta, demokratiaa ja ihmisoikeuksia kannattavan UBCV-liikkeen (Vietnamin yhdistynyt buddhistikirkko) aktiivinen jäsen. Thich Tri Luc pidätettiin ensimmäisen kerran vuonna 1992, ja häntä pidetiin vangittuna 10 kuukautta ilman oikeudenkäyntiä. Hänet pidätettiin uudestaan 5. marraskuuta 1994 osallistumisesta UBCV:n toimiin tulvan uhrien pelastamiseksi. Hänet tuomittiin kahden ja puolen vuoden vankeuteen ja viiden vuoden kotiarestiin Ho Chi Minhissä pidetyssä epäoikeudenmukaisessa oikeudenkäynnissä, jossa häntä syytettiin demokraattisten vapauksien väärinkäyttämisestä valtion etua vahingoittavalla tavalla. Huhtikuun 19. päivänä 2002 Thich Tri Luc pakeni Vietnamin uskonnollista vainoa Kamputseaan. Hän anoi Phnom Penhissä sijaitsevassa YK:n pakolaisasiain päävaltuutetun toimistossa pakolaisen asemaa, joka myönnettiin hänelle 28. kesäkuuta 2002.

Torstain 25. heinäkuuta jälkeen Phnom Penhissä sijaitseva YK:n pakolaisasian päävaltuutetun toimisto ei ole pystynyt saamaan luotettavia tietoja Thich Tri Lucin nykyisestä olinpaikasta. Kun otetaan huomioon kertomukset, joiden mukaan Vietnamin salainen poliisi tulee usein Kamputseaan pidättääkseen Vietnamissa harjoitettavaa vainoa paenneita etniseen montagnard-vähemmistöön kuuluvia pakolaisia, viedäkseen heitä väkisin takaisin tai jopa murhatakseen heitä, Thich Tri Lucin turvallisuudesta on syytä olla huolissaan.

Onko komissio tietoinen Thich Tri Lucin (Phan Van Tuongin) katoamisesta sekä Kamputseasta turvaa hakevien poliittisten pakolaisten siirtämisestä väkisin takaisin, mihin Vietnamin viranomaiset syyllistyvät? Aikooko komissio yleisemmin ottaen toteuttaa Vietnamin ja EU:n välisen yhteistyösopimuksen ihmisoikeuslauseketta ja aikooko se erityisesti käsitellä vakavaa huolta, joka liittyy uskonnollisten johtajien ahdisteluun ja pidätyksiin Vietnamissa, mikä tuotiin jälleen kerran esiin Genevessä kokoontuneessa YK:n ihmisoikeustoimikunnassa?

Christopher Pattenin komission puolesta antama vastaus

(20. syyskuuta 2002)

Komissio on tietoinen kunnianarvoisan Thich Tri Lucin katoamisesta ja seuraa tilannetta jatkuvasti sekä Yhdistyneiden kansakuntien pakolaisasiain päävaltuutetun (UNHCR) että Yhdistyneiden kansakuntien ihmisoikeusasiain päävaltuutetun (UNCHR) paikallisten edustajien kanssa. Komissio arvioi tilannetta unionin jäsenvaltioiden Phnom Penhissä olevien edustajien kanssa säännöllisesti. Asiasta keskusteltiin Kambodan viranomaisten kanssa myös ihmisoikeusasioiden päävaltuutetun Mary Robinsonin hiljattaisen vierailun yhteydessä.

Komissio käy suoraa ja avointa vuoropuhelua ihmisoikeuskysymyksistä Kambodan viranomaisten kanssa, ja näin tapahtui myös EYKamboda-sekakomitean toukokuussa 2002 järjestetyn kokouksen yhteydessä. Unioni on tehnyt Phnom Penhissä useita virallisia yhteydenottoja, jotka ovat koskeneet ihmisoikeuksien noudattamista. Myös Phnom Penhin lähetystö pitää säännöllisesti yhteyttä paikallisiin ihmisoikeusjärjestöihin.

Euroopan yhteisön ja Vietnamin yhteistyösopimukseen kuuluvan ihmisoikeuslausekkeen täytäntöönpanon osalta todettakoon, että ihmisoikeuksien noudattamista ja edistämistä koskevia kysymyksiä käsitellään EYVietnam-sekakomiteassa. Myös jäsenvaltioiden lähetystöt Hanoissa ja komission Hanoin lähetystö keskustelevat usein ihmisoikeuskysymyksistä, myös yksittäisistä tapauksista, Vietnamin viranomaisten kanssa.